DÔVODOVÁ SPRÁVA

Dňa 1. júla 2001 nadobudol účinnosť zákon č. 239/2001 Z.z. o spotrebnej dani z minerálnych olejov s výnimkou ustanovení § 1 až 8, § 9 ods. 2 až 4, § 10 až 34 a § 37, ktoré nadobúdajú účinnosť 1. januára 2002.

V zmysle  § 2 cit. zákona je s účinnosťou od 1. januára 2002 správcom spotrebnej dane z minerálnych olejov  miestne príslušný colný úrad. Na  zabezpečenie úloh, ktoré pre colnú správu vyplývajú z uvedeného zákona a v súvislosti s prevodom výkonu správy predmetnej dane na Colné riaditeľstvo SR v plnom rozsahu od 1. januára 2002, vzniká potreba personálne posilniť colnú správu zvýšením počtu jej zamestnancov celkom o 80 colníkov, z toho prijatím 40 colníkov v termíne od 1. septembra 2001 a ďalších 40 colníkov v termíne od 15. septembra 2001.

V zmysle § 15 zákona č. 200/1998 Z.z. o štátnej službe colníkov a o zmene a doplnení niektorých  ďalších zákonov prijímacie konanie sa začína podaním žiadosti občana o prijatie do služobného pomeru. V prijímacom konaní občan predloží požadované doklady, podrobí sa previerke ovládania štátneho jazyka, psychodiagnostickému vyšetreniu, lekárskemu vyšetreniu a spravidla aj previerke fyzickej zdatnosti na posúdenie jeho spôsobilosti na výkon služby. Samotné prijímacie konanie je z časového hľadiska individuálne, trvá približne 4 až 6 týždňov v závislosti od dodania výpisu z registra trestov, absolvovaní psychotestov a ich vyhodnotenia, ako aj výsledkov lekárskej prehliadky. O výsledku prijímacieho konania je občan písomne vyrozumený do 30 dní od skončenia prijímacieho konania, najneskôr však do šiestich mesiacov odo dňa podania žiadosti o prijatie do služobného pomeru.

	  V zmysle  § 5 ods. 4 zákona č. 200/1998 Z.z. o štátnej službe colníkov a o zmene a doplnení niektorých  ďalších zákonov, obsadzovanie miest colníkov vo všetkých druhoch štátnej služby  možno uskutočniť len za predpokladu, že miesto je vytvorené podľa schválenej systemizácie a je voľné. 

	  V štátnom rozpočte Slovenskej republiky na rok 2001 boli rozpočtované finančné prostriedky na služobné príjmy pre 80 colníkov v štátnej službe v kapitole Všeobecná pokladničná správa v skupine 8, oddieli 87 a paragrafe 77 – Rezerva na riešenie dopadu nových zákonných úprav a iných vplyvov.

Vzhľadom na uvedené dôvody predkladáme návrh na úpravu schválenej systemizácie colníkov v štátnej službe na rok 2001 podľa prílohy č.1.